Wieħed mid-dipartimenti fl-Isptar Mater Dei li ra rivoluzzjoni f'dak li għandu x'jaqsam ma' investiment f'apparat ġdid u tisħiħ ta' riżorsi hu d-Dipartiment tal-Medical Imaging fejn matul l-aħħar sentejn intefqu b'kollox mas-€7 miljun. Dipartiment li rnexxielu jnaqqas il-listi ta' stennija drastikament bħalma hu l-każ tal-MRI li minn lista ta' aktar minn sentejn tniżżlet għal madwar tliet xhur. Fost l-apparat li nxtara matul dawn is-sentejn insibu l-angiosuite u s-CT scanner, li kienu inawgurati din il-ġimgħa, apparat ġdid tal-ultrasound, mammography unit kompluta b'apparat biex jittieħdu biopsy u l-MRI 3T li permezz tagħha qed isiru cardiac MRIs fuq pazjenti f'Malta flok ma jintbagħtu l-Italja kif kienet il-prassi sa ftit xhur ilu. Madankollu, hemm ukoll ix-xiri ta' software sabiex is-sistemi kompjuterizzati ta' dan l-apparat ikunu jistgħu joffru l-aqwa servizz lil-pazjent. Il-Ministru għas-Saħħa Chris Fearne qal li dan huwa biss parti mill-pjan tal-Gvern fejn tidħol is-saħħa pubblika. "Dan hu biss parti mill-pjan tagħna fil-qasam tas-saħħa, liema pjan hu mifrux fuq perjodu ta' għaxar snin. Dan l-investiment li qed isir fid-Dipartiment tal-Medical Imaging mhuwiex biss marbut max-xiri tal-aqwa apparat li jeżisti bħalissa fis-settur tas-saħħa, imma hu marbut ukoll ma' investiment qawwi li qed nagħmlu fir-riżorsi umani li jiffurmaw parti mill-istess Dipartiment." Fearne spjega li l-Gvern qed jinvesti mal-€5 miljun fit-taħriġ tal-istaff. "It-taħriġ tal-professjonisti li jaħdmu fil-qasam tar-radjoloġija hu wieħed intensiv u se jkun qed jiswiena b'kollox madwar €5 miljun. Permezz ta' dan l-investiment, numru ta' radjografi qed jintbagħtu għal taħriġ fl-Ingilterra filwaqt li numru ieħor ta' radjoloġisti qed jingħataw taħriġ fl-Italja, il-Ġermanja u l-Ingilterra. Ma' dawn hemm ukoll numru ieħor ta' medical physicists li wkoll qed jingħataw taħriġ fl-Ingilterra. Irrid inżid ukoll li għadna kemm ħriġna sejħa għal aktar ingaġġ ta' konsulenti f'dan id-Dipartiment." Tkellem ukoll dwar l-apparat innifsu fejn qal li llum it-teknoloġija f'dan il-qasam qed tippermetti li jsiru eżamijiet mediċi fuq pazjenti u kif ukoll operazzjonijiet. "Illum għandna sptar mgħammar bl-aqwa apparat u dan l-investiment qed iwassal sabiex isiru investigazzjonijiet u djanjosi fuq pazjenti f'ħinijiet iqsar u b'inqas tbatija. Apparat li hu tant sofistikat li permezz tiegħu, f'ċerta każijiet, pazjent jista' jsirlu trattament mingħajr ħafna qsim kif kien isir f'operazzjonijiet oriġinarjament. Illum għandna dak kollu disponibbli sabiex il-pazjent Malti u Għawdxi jkollu servizz tas-saħħa mil-aqwa," temm jgħid il-Ministru Chris Fearne.